b'\n_START_ARTICLE_\nPovilas Bal\xc4\x8di\xc5\xabnas (1927)\n_START_PARAGRAPH_\nPovilas Bal\xc4\x8di\xc5\xabnas (g. 1927 m. bir\xc5\xbeelio 27 d. \xc5\xa0iauliai) \xe2\x80\x93 Lietuvos in\xc5\xbeinierius energetikas, elektronikos specialistas, habilituotas technologijos moksl\xc5\xb3 daktaras.\n_START_SECTION_\nBiografija\n_START_PARAGRAPH_\n1956 m. baig\xc4\x97 Kauno politechnikos institut\xc4\x85. 1970 m. KPI apgyn\xc4\x97 elektrotechnikos moksl\xc5\xb3 kandidato disertacij\xc4\x85. 1994 m. habilituotas technologijos moksl\xc5\xb3 daktaras._NEWLINE_1958\xe2\x80\x931968 m. dirbo Vilniaus projektavimo ir konstravimo biure \xe2\x80\x9ePuntukas\xe2\x80\x9c. Nuo 1968 m. Kauno politechnikos instituto (nuo 1990 m. Kauno technologijos universitetas) d\xc4\x97stytojas, Elektros energijos keitikli\xc5\xb3 laboratorijos mokslinis vadovas; nuo 1995 m. profesorius. 2000 m. Atsinaujinan\xc4\x8di\xc5\xb3j\xc5\xb3 energijos \xc5\xa1altini\xc5\xb3 technologij\xc5\xb3 mokslinio centro direktorius.\n_START_SECTION_\nMokslin\xc4\x97 veikla\n_START_PARAGRAPH_\nSuk\xc5\xabr\xc4\x97 originali\xc5\xb3 stabilizuotos srov\xc4\x97s sistemos \xc4\xafrengini\xc5\xb3, su kitais \xe2\x80\x93 lazerin\xc4\xaf skalpel\xc4\xaf koaguliatori\xc5\xb3. 1996\xe2\x80\x931999 m. atliko saul\xc4\x97s energijos i\xc5\xa1tekli\xc5\xb3 Lietuvoje tyrimus: i\xc5\xa1tyr\xc4\x97 saul\xc4\x97s spinduliuot\xc4\x97s energijos ir spind\xc4\x97jimo trukm\xc4\x97s koreliacinius ry\xc5\xa1ius bei d\xc4\x97sningumus; suk\xc5\xabr\xc4\x97 Lietuvos region\xc5\xb3 saul\xc4\x97s energijos i\xc5\xa1tekli\xc5\xb3 \xc4\xafvertinimo metodik\xc4\x85, \xc4\xafk\xc5\xabr\xc4\x97 \xc5\xa1i\xc5\xb3 i\xc5\xa1tekli\xc5\xb3 tyrimo kompiuterizuot\xc4\x85 monitoringo post\xc4\x85._NEWLINE_Daugiau kaip \xc5\xa1imto penkiasde\xc5\xa1imt mokslini\xc5\xb3 straipsni\xc5\xb3 lietuvi\xc5\xb3, rus\xc5\xb3 ir angl\xc5\xb3 kalbomis autorius ir bendraautoris, dviej\xc5\xb3 mokslinio tyrimo darb\xc5\xb3, atlikt\xc5\xb3 pagal valstybines programas, 25 i\xc5\xa1radim\xc5\xb3 autorius.'